A është lodhja faktor për gabimet në deklaratat e Presidentit Trump?
Megjithëse turneu ishte i suksesshëm në disa drejtime, ai ka ngjallur gjithashtu spekullime për nivelin e energjive fizike të zotit Trump
Presidenti amerikan Donald Trump kthehet në Uashington këtë javë pasi nënshkroi disa marrëveshje biznesi, që përputhen me premtimet e tij për vende pune brenda Shteteve të Bashkuara, si edhe angazhime nga aleatët për më shumë bashkëpunim në luftën kundër terrorizmit. Por ndoshta po aq i rëndësishëm është fakti që udhëtimi i lodhshëm 9 ditor i ka dhënë një mundësi presidentit që të jetë larg shqetësimeve brenda vendit, dhe që të shkëlqejë në arenën botërore. Por udhëtimi ka ushqyer gjithashtu spekullime për energjitë fizike të presidentit 70 vjeçar; nëse ai ishte shumë i lodhur kur ngatërroi një fjali shumë të rëndësishme në fjalimin para udhëheqësve myslimanë, apo ishte një mënyrë jo e menduar mirë për të dalë mbi këshilltarët e tij që donin që ai të shmangte retorikën e përdorur gjatë fushatës, e cila shkaktoi akuza për paragjykime dhe Islamofobi. Gjatë fushatës, zoti Trump përmendi shpesh nevojën për të luftuar “terrorizmin radikal islamik” dhe kritikoi ashpër rivalen demokrate Hillary Clinton dhe Presidentin e atëhershëm Barack Obama për shmangien e kësaj fraze. Por pas një debati të ashpër që mesa duket ndodhi mes këshilltarëve të tij, në tekstin e përgatitur për fjalimin përdorej shprehja “Ekstremizëm islamik,” që synon të bëjë dallim mes gjithë botës islamike dhe grupeve myslimane që përziejnë fenë me ideologjinë e skajshme politike të njohur si “Islamizëm”. Por kur dha fjalimin, presidenti devijoi nga teksti i përgatitur, duke shtuar disa fjalë të vetat. Pas fjalimit, një këshilltar e sqaroi gafën presidenciale duke thënë “Ai është thjesht jashtëzakonisht i lodhur”. Vetë presidenti Trump më pas u tërhoq nga një fjalim për rrjetet sociale, duke thënë se ishte i lodhur. Vajza e tij Ivanka e zëvendësoi. Barry Strauch, që e ka studiuar lodhjen e tejskajshme si hetues aksidentesh me Bordin Kombëtar të Sigurisë së Transportit tha se megjithëse stërlodhja nuk mund të përjashtohet, nuk ka gjasa që të jetë faktor në rastin e zotit Trump. Profesor Zelizer, që e ka studiuar karrierën e mëparshme të zotit Trump, tha se gabimi strategjik në fjalim përputhet me praktikat e tij të mëparshme në biznes. Zoti Trump ka një histori me deklarata të pavërteta dhe me ngatërrimin e fakteve, gjë që i ka bërë kritikët ta akuzojnë si të pasinqertë. Në disa raste, bëhet fjalë për gabime shumë të dukshme. Në një intervistë me kanalin telelviziv Fox Business Channel, ai tha: Në një tjetër intervistë, duke folur për Korenë e Veriut, ai tha se vendi ka të njëjtin udhëheqës prej dy dekadash. Megjithëse Koreja e Veriut sundohet nga e njëjta familje prej tre brezash, udhëheqësi i tanishëm Kim Jong Un, e mori pushtetin vetëm në vitin 2011. Ndalesat e tjera në udhëtimin e Presidentit Trump, në Izrael dhe territoret palestineze, Vatikan, Bruksel dhe Siçili, janë organizuar në mënyrë të tillë që të konsolidojnë imazhin e një presidenti që po goditet nga media e vendit të tij. Përveç një takimi me shtypin nga Sekretari i Shtetit, Rex Tillerson në Air Force One, asnjë zëdhënës nuk ka folur për gazetarët, me përjashtim të disa citimeve të shkurtra në përgjigje të kërkesave nga shtypi. Kjo heshtje relative ka ushqyer spekullimet për ndryshime në personelin dhe strategjinë e komunikimit në Shtëpinë e Bardhë, ndërsa administrata përpiqet të përmirësojë imazhin. Një ndryshim i mundshëm do të ishte ndërprerja e konferencave të përditshme të shtypit nga zëdhënësi Sean Spicer. Sipas njoftimeve, zoti Trump është i pakënaqur me faktin që këto konferenca shtypi janë kthyern në një cirk mediash, por nuk i ka ndërprerë deri tani sepse ato ngjallin shumë interes tek audiencat televizive.